Title: เทศบัญญัติเทศบาลตำบลนางแล เรื่อง กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท ในท้องที่บางส่วนของเทศบาลตำบลนางแล อำเภอเมืองเชียงราย จังหวัดเชียงราย พ.ศ. 2557

เทศบัญญัติเทศบาลตำบลนางแล

เทศบัญญัติเทศบาลตำบลนางแล
เรื่อง
กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท
ในท้องที่บางส่วนของเทศบาลตำบลนางแล
อำเภอเมืองเชียงราย จังหวัดเชียงราย
พ.ศ. ๒๕๕๗

อาศัยอำนาจตามความในมาตรา ๙ วรรคสอง แห่งพระราชบัญญัติควบคุมอาคาร พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๒) พ.ศ. ๒๕๓๕ และมาตรา ๖๐
แห่งพระราชบัญญัติเทศบาล พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติเทศบาล
(ฉบับที่ ๕) พ.ศ. ๒๕๑๐ เทศบาลตำบลนางแล
โดยความเห็นชอบของสภาเทศบาลตำบลนางแลและผู้ว่าราชการจังหวัดเชียงรายจึงตราเทศบัญญัติไว้
ดังต่อไปนี้

ข้อ ๑  เทศบัญญัตินี้เรียกว่า เทศบัญญัติเทศบาลตำบลนางแล เรื่อง กำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิดหรือบางประเภท ในท้องที่บางส่วนของเทศบาลตำบลนางแล อำเภอเมืองเชียงราย
จังหวัดเชียงราย พ.ศ. ๒๕๕๗

ข้อ ๒[๑]  เทศบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
และให้สิ้นสุดระยะเวลาการใช้บังคับผังเมืองรวมเมืองเชียงราย
ที่ออกตามความในพระราชบัญญัติการผังเมือง พ.ศ. ๒๕๑๘

ข้อ ๓  ในเทศบัญญัตินี้
แนวเขตควบคุมอาคาร หมายความว่า พื้นที่บริเวณ
ดังต่อไปนี้
ด้านเหนือ
จดแนวเขตป่าช้าสาธารณประโยชน์ตำบลนางแล เป็นแนวเส้นตรงไปทางทิศตะวันออก
บรรจบกับเส้นแบ่งเขตระหว่างตำบลนางแล กับตำบลแม่ข้าวต้ม
ด้านตะวันออก
จดเส้นแบ่งเขตระหว่างตำบลนางแล กับตำบลแม่ข้าวต้ม
ด้านใต้ จดเส้นแบ่งเขตระหว่างตำบลนางแล
กับตำบลริมกก และเส้นแบ่งเขตตำบลนางแล กับตำบลบ้านดู่
ด้านตะวันตก จดเส้นแบ่งเขตตำบลนางแล
กับตำบลบ้านดู่ และแนวเขตป่าช้าสาธารณประโยชน์ตำบลนางแล ด้านตะวันออก
ทั้งนี้ ตามแผนที่ท้ายเทศบัญญัตินี้

ข้อ ๔  ภายในแนวเขตควบคุมอาคาร
ห้ามบุคคลใดก่อสร้างอาคาร ดังต่อไปนี้
(๑) สถานที่บรรจุก๊าซ สถานที่เก็บก๊าซ
และห้องบรรจุก๊าซสำหรับก๊าซปิโตรเลียมเหลวตามกฎหมายว่าด้วยการควบคุมน้ำมันเชื้อเพลิง
แต่ไม่หมายความรวมถึงสถานีบริการ ร้านจำหน่ายก๊าซ สถานที่ใช้ก๊าซ
และสถานที่จำหน่ายอาหารที่ใช้ก๊าซ
(๒) สถานที่ที่ใช้ในการเก็บน้ำมันเชื้อเพลิงที่ไม่ใช่ก๊าซปิโตรเลียมเหลวและก๊าซธรรมชาติ
เพื่อจำหน่ายที่ต้องขออนุญาตตามกฎหมายว่าด้วยการควบคุมน้ำมันเชื้อเพลิง
เว้นแต่เป็นสถานีบริการน้ำมันเชื้อเพลิง
(๓) สถานบริการตามกฎหมายว่าด้วยสถานบริการ

ข้อ ๕  ภายในพื้นที่ที่กำหนดไว้ตามข้อ
๓ ห้ามบุคคลใดดัดแปลง หรือเปลี่ยนการใช้อาคารใด ๆ ให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ
๔

ข้อ ๖  อาคารที่มีอยู่แล้วในพื้นที่ที่กำหนดตามข้อ
๓
ก่อนหรือในวันที่เทศบัญญัตินี้ใช้บังคับให้ได้รับยกเว้นไม่ต้องปฏิบัติตามเทศบัญญัตินี้
แต่ห้ามดัดแปลง หรือเปลี่ยนการใช้อาคารดังกล่าวให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ
๔

ข้อ ๗  อาคารที่ได้รับใบอนุญาตหรือใบรับแจ้งการก่อสร้าง
ดัดแปลง หรือเปลี่ยนการใช้ตามกฎหมายว่าด้วยการควบคุมอาคาร
หรือที่ได้รับอนุญาตตามกฎหมายเฉพาะว่าด้วยกิจการนั้นก่อนวันที่เทศบัญญัตินี้ใช้บังคับ
และยังก่อสร้าง ดัดแปลง หรือเปลี่ยนการใช้ไม่แล้วเสร็จ
ให้ได้รับการยกเว้นไม่ต้องปฏิบัติตามเทศบัญญัตินี้
แต่จะขอเปลี่ยนแปลงการอนุญาตหรือการแจ้งให้เป็นการขัดต่อเทศบัญญัตินี้ไม่ได้

ข้อ ๘  ให้นายกเทศมนตรีตำบลนางแลรักษาการตามเทศบัญญัตินี้

ประกาศ
ณ วันที่ ๒๖ ธันวาคม พ.ศ. ๒๕๕๗
สุรินทร์
 เขื่อนเพชร
นายกเทศมนตรีตำบลนางแล

[เอกสารแนบท้าย]

๑. แผนที่ท้ายเทศบัญญัติเทศบาลตำบลนางแล
เรื่อง กำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิดหรือบางประเภท ในท้องที่บางส่วนของเทศบาลตำบลนางแล
อำเภอเมืองเชียงราย จังหวัดเชียงราย พ.ศ. ๒๕๕๗

(ดูข้อมูลจากภาพกฎหมาย)

ปริยานุช/ผู้จัดทำ
๑๔ พฤษภาคม
๒๕๕๘

ปุณิกา/ผู้ตรวจ
๒๕ พฤษภาคม
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๑๐๙ ง/หน้า ๒๕/๑๒ พฤษภาคม ๒๕๕๘